CELEX: 32016D1183
Language: lv
Date: 2016-07-14 00:00:00
Title: Komisijas Īstenošanas lēmums (ES) 2016/1183 (2016. gada 14. jūlijs), ar ko apstiprina programmu liellopu ārkārtas vakcinācijai pret nodulāro dermatītu Bulgārijā un groza Īstenošanas lēmuma (ES) 2016/645 pielikumu (izziņots ar dokumenta numuru C(2016) 4360) (Dokuments attiecas uz EEZ)

20.7.2016   
            
            
               LV
            
            
               Eiropas Savienības Oficiālais Vēstnesis
            
            
               L 195/75
            
         KOMISIJAS ĪSTENOŠANAS LĒMUMS (ES) 2016/1183
   (2016. gada 14. jūlijs),
   ar ko apstiprina programmu liellopu ārkārtas vakcinācijai pret nodulāro dermatītu Bulgārijā un groza Īstenošanas lēmuma (ES) 2016/645 pielikumu
   
      
         (izziņots ar dokumenta numuru C(2016) 4360)
      
   
   (Autentisks ir tikai teksts bulgāru valodā)
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
   ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
   ņemot vērā Padomes 1992. gada 17. decembra Direktīvu 92/119/EEK, ar ko ievieš vispārīgus Kopienas pasākumus noteiktu dzīvnieku slimību kontrolei un īpašus pasākumus saistībā ar cūku vezikulāro slimību (3), un jo īpaši tās 14. panta 2. punktu un 19. panta 1. punkta a) apakšpunktu, 3. punkta a) apakšpunktu un 6. punktu,
   ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (4), un jo īpaši tās 4. panta 3. punktu,
   tā kā:
   
               (1)
            
            
               Direktīva 92/119/EEK nosaka vispārīgus kontroles pasākumus, kas piemērojami noteiktu dzīvnieku slimību, tostarp nodulārā dermatīta (ND), uzliesmojuma gadījumā. Šie kontroles pasākumi ietver aizsargjoslas un uzraudzības zonas izveidi ap inficēto saimniecību un papildus citiem kontroles pasākumiem paredz arī ārkārtas vakcināciju ND uzliesmojuma gadījumā.
            
         
               (2)
            
            
               Bulgārija 2016. gada 12. aprīlī informēja Komisiju par aizdomām par ND divās liellopu saimniecībās, kas atrodas attiecīgi Voden un Chernogorovo ciemos Dimitrovgradas pašvaldībā, Haskovas rajonā, Bulgārijas centrāldienviddaļā, aptuveni 80 km no robežas ar kaimiņvalstīm. Pēc šo divu sākotnējo uzliesmojumu apstiprināšanas Haskovas rajonā 2016. gada 13. aprīlī Bulgārija ziņoja par ND uzliesmojumiem vairākos rajonos. Bulgārija 2016. gada 20. maijā paziņoja Komisijai par 98 apstiprinātiem ND uzliesmojumiem, no kuriem 19 bija Haskovas, 8 – Stara Zagoras, 5 – Plovdivas, 54 – Blagojevgradas, 6 –Kjustendilas, viens – Pernikas un 5 – Smoļanas rajonā.
            
         
               (3)
            
            
               Lai nepieļautu ND izplatīšanos uz citām Bulgārijas daļām, citām dalībvalstīm un trešām valstīm, Komisija pieņēma Komisijas Īstenošanas lēmumu (ES) 2016/645 (5). Minētajā īstenošanas lēmumā ir noteikti konkrēti aizsardzības pasākumi saistībā ar ND apstiprinājumu Bulgārijā un Savienības līmenī ir noteikta ierobežojumu zona, kas aprakstīta minētā lēmuma pielikumā, un tā ietver apgabalu, kurā ir apstiprināts ND, un aizsargjoslas un uzraudzības zonas, ko Bulgārija izveidojusi saskaņā ar Direktīvas 92/119/EK 10. pantu.
            
         
               (4)
            
            
               Tajā pašā laikposmā, no 2016. gada 6. aprīļa līdz 2016. gada 19. maijam, tika ziņots par jauniem ND uzliesmojumiem Grieķijā un bijušajā Dienvidslāvijas Maķedonijas Republikā.
            
         
               (5)
            
            
               Saskaņā ar Eiropas Pārtikas nekaitīguma iestādes zinātnisko atzinumu par nodulāro dermatītu (6) komerciāli pieejamas ir tikai dzīvas novājinātas vakcīnas pret ND. Minētajā atzinumā Neethling novājināta ND vīrusa vakcīna raksturota kā ļoti efektīva saslimstības novēršanai. Homologas ND vakcīnas ir efektīvākas nekā vakcīnas, kuru pamatā ir novājināti aitu baku vīrusi, tādēļ ieteicams izmantot šīs vakcīnas, ja vien vakcīnu ražotāji, kuri darbojas tikai ārpus Savienības, tās var nodrošināt.
            
         
               (6)
            
            
               Savienībā nav pieejamas vakcīnas pret ND, kurām izsniegta tirdzniecības atļauja. Tādēļ ārkārtas vakcināciju atbilstoši Direktīvas 92/119/EEK 19. pantam var veikt tikai saskaņā ar Eiropas Parlamenta un Padomes Direktīvas 2001/82/EK (7) 8. pantu, ar ko nopietnu epizootisku slimību, piemēram, nodulārā dermatīta, gadījumā dalībvalstīm atļauj uz laiku izmantot vakcīnas bez tirdzniecības atļaujas.
            
         
               (7)
            
            
               Bulgārija 2016. gada 25. aprīlī iesniedza Komisijai programmu to liellopu ārkārtas vakcinācijai pret ND, kuri tiek turēti saimniecībās, kas atrodas slimības skartajos apgabalos, kā arī dažos blakus esošajos apgabalos minētajā dalībvalstī (“ārkārtas vakcinācijas programma”). Ārkārtas vakcinācijas programmā ir ietverta informācija par pasākumu īstenošanas lēmumu, sīka informācija par vakcinācijas zonas ģeogrāfisko un administratīvo iedalījumu, saimniecību un vakcinējamo dzīvnieku skaitu un termiņu, kad vakcinācija būtu jāpabeidz. Bulgārija 2016. gada 20. maijā informēja Komisiju par savu nodomu paplašināt ārkārtas vakcinācijas programmu, attiecinot to uz visu Bulgārijas teritoriju. Šim nolūkam ir jāpaplašina ierobežojumu zona, kas aprakstīta Īstenošanas lēmuma (ES) 2016/645 pielikumā. Tāpēc Īstenošanas lēmuma (ES) 2016/645 pielikums būtu attiecīgi jāgroza.
            
         
               (8)
            
            
               Saskaņā ar Direktīvas 92/119/EEK 19. panta 6. punktu Bulgārija 2016. gada 28. aprīlī paziņoja Komisijai, ka tā no vakcīnu bankas, ko Komisija izveidojusi saskaņā ar Komisijas 2015. gada 18. decembra Īstenošanas lēmumu (8), ir iegādājusies pietiekamu skaitu homologas ND vakcīnas devu un sākusi ārkārtas vakcināciju 20 km rādiusā ap saimniecībām, kurās apstiprināti ND uzliesmojumi, atbilstoši ārkārtas vakcinācijas programmai.
            
         
               (9)
            
            
               Ir jāparedz nosacījumi, saskaņā ar kuriem Bulgārijai vajadzētu veikt ārkārtas vakcināciju. Straujā ND izplatība Bulgārijā apdraud citas Bulgārijas teritorijas daļas un kaimiņvalstis. Tāpēc arī jāpastiprina Bulgārijā veiktie kontroles pasākumi, ierobežojot par trim mēnešiem vecāku nevakcinētu liellopu pārvietošanu uz citām saimniecībām ierobežojumu zonā. Minētais vecuma ierobežojums ļautu veikt jaunu teļu nepieciešamo pārvietošanu uz citām saimniecībām turpmākai audzēšanai, ko veic laikposmā pēc dzimšanas, kad tos nevar efektīvi imunizēt. Vienlaikus ir jāatļauj nevakcinētus liellopus pārvietot tieši uz kautuvi, kas atrodas ierobežojumu zonā.
            
         
               (10)
            
            
               Apgabals, kurā tiks veikta vakcinācija pret ND, var ietvert visu ierobežojumu zonu, kas definēta Īstenošanas lēmumā (ES) 2016/645 un noteikta minētā lēmuma pielikumā.
            
         
               (11)
            
            
               Pirmā ārkārtas vakcinācijas kārta būtu jāpabeidz iespējami drīz, bet ne vēlāk kā 2016. gada 30. jūnijā. Turpmāku slimības uzliesmojumu gadījumos citos apgabalos ārkārtas vakcinācija skartajos apgabalos būtu jāpabeidz divu mēnešu laikā pēc pirmā ND uzliesmojuma apstiprinājuma šajos apgabalos, ja ir pieejamas vakcīnas.
            
         
               (12)
            
            
               Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   1.   Papildus Bulgārijas veiktajiem pasākumiem saskaņā ar Direktīvas 92/119/EEK 4., 5. un 10. pantu Bulgārija atbilstīgi šā lēmuma II pielikumā izklāstītajiem nosacījumiem var veikt to liellopu ārkārtas vakcināciju pret nodulāro dermatītu, kuri tiek turēti saimniecībās, kas atrodas I pielikumā noteiktajos rajonos.
   2.   Programma, ko Bulgārija 2016. gada 20. maijā iesniedza Komisijai saistībā ar to liellopu ārkārtas vakcināciju pret nodulāro dermatītu, kuri tiek turēti saimniecībās, kas atrodas I pielikumā noteiktajos rajonos, ir apstiprināta.
   3.   Pret nodulāro dermatītu vakcinētus liellopus ir aizliegts pārvietot uz citām dalībvalstīm.
   4.   Liellopus, kas jaunāki par sešiem mēnešiem un nav vakcinēti pret nodulāro dermatītu, bet dzimuši tādām ciltsmātēm, kas vakcinētas pret nodulāro dermatītu, ir aizliegts pārvietot uz citām dalībvalstīm.
   2. pants
   Bulgārija veic vajadzīgos pasākumus, lai izpildītu šo lēmumu, un par to informē Komisiju un pārējās dalībvalstis saskaņā ar Direktīvas 92/119/EEK 19. panta 5. punktu.
   3. pants
   Īstenošanas lēmuma (ES) 2016/645 pielikumu aizstāj ar šā lēmuma III pielikuma tekstu.
   4. pants
   Šis lēmums ir adresēts Bulgārijas Republikai.
   
      Briselē, 2016. gada 14. jūlijā
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 395, 30.12.1989., 13. lpp.
   
   
      (2)  OV L 224, 18.8.1990., 29. lpp.
   
   
      (3)  OV L 62, 15.3.1993., 69. lpp.
   
   
      (4)  OV L 18, 23.1.2003., 11. lpp.
   
   
      (5)  Komisijas 2016. gada 22. aprīļa Īstenošanas lēmums (ES) 2016/645 par konkrētiem aizsardzības pasākumiem pret nodulāro dermatītu Bulgārijā (OV L 108, 23.4.2016., 61. lpp.).
   
      (6)  Scientific Opinion on lumpy skin disease – EFSA Panel on Animal Health and Welfare (AHAW), EFSA Journal 2015; 13(1):3986.
   
      (7)  Eiropas Parlamenta un Padomes 2001. gada 6. novembra Direktīva 2001/82/EK par Kopienas kodeksu, kas attiecas uz veterinārajām zālēm (OV L 311, 28.11.2001., 1. lpp.).
   
      (8)  Komisijas 2015. gada 18. decembra Īstenošanas lēmums par finansēšanas lēmuma pieņemšanu attiecībā uz Savienības finansiālo ieguldījumu ārkārtas pasākumiem nodulārā dermatīta apkarošanai Grieķijā 2015. gadā un par vakcīnu krājumu pret nodulāro dermatītu izveidošanu (C(2015) 9573 final).
   
      I PIELIKUMS
      
         Bulgārija
      
      Šādi rajoni Bulgārijā:
      
                  —
               
               
                  visa Bulgārijas teritorija.
               
            
   
      II PIELIKUMS
      
         Nosacījumi ārkārtas vakcinācijas izmantošanai, lai kontrolētu un izskaustu nodulāro dermatītu, piemērojot Direktīvas 92/119/EEK 19. pantu
      
      
                  1.
               
               
                  Ģeogrāfiskā teritorija, kurā jāveic ārkārtas vakcinācija
               
               
                  Vakcinācijas zona ir tajos Bulgārijas rajonos, kas aprakstīti šā lēmuma I pielikumā.
                  Papildus Direktīvas 92/119/EEK 10. pantā noteiktajiem ierobežojumiem vakcinācijas zonā piemēro ierobežojumus, kas paredzēti šajā lēmumā un Īstenošanas lēmumā (ES) 2016/645.
               
            
                  2.
               
               
                  Vakcinējamo dzīvnieku sugas un vecums
               
               
                  3. punktā minētajā pirmajā vakcinācijas kārtā vakcinē visus liellopus, kas definēti Īstenošanas lēmuma (ES) 2016/645 2. panta a) punktā, neatkarīgi no dzimuma, vecuma un grūsnības vai produktivitātes statusa.
                  Vakcinētu liellopu pēcnācējus, kad tie ir vismaz četrus mēnešus veci, vakcinē saskaņā ar ražotāja norādījumiem.
               
            
                  3.
               
               
                  Vakcinācijas kampaņas ilgums
               
               
                  Pirmā vakcinācijas kārta skartajos apgabalos jāpabeidz līdz 2016. gada 30. jūnijam.
                  Pirmā vakcinācijas kārta pārējos I pielikumā minētā reģiona apgabalos jāpabeidz iespējami drīz, bet ne vēlāk kā divus mēnešus pēc pirmā uzliesmojuma apstiprināšanas attiecīgajā apgabalā.
               
            
                  4.
               
               
                  Īpašs aprites pārtraukums attiecībā uz dzīvniekiem un to produktiem
               
               
                  Neatkarīgi no jebkādiem citiem pasākumiem, kas varētu tikt veikti ierobežojumu zonā, kas noteikta Īstenošanas lēmumā (ES) 2016/645, liellopus, kuri ir vecāki par 90 dienām, nedrīkst pārvietot uz citu saimniecību, izņemot gadījumus, kad tie ir vakcinēti un regulāri revakcinēti vismaz 28 dienas pirms pārvietošanas dienas.
                  Papildus pasākumiem, kas noteikti Direktīvas 92/119/EEK 10. pantā, 28 dienas pēc vakcinācijas dienas piemēro pasākumus vakcinēto liellopu pārvietošanai un no vakcinētiem liellopiem iegūtu produktu laišanai tirgū, kā noteikts Īstenošanas lēmumā (ES) 2016/645.
                  Nevakcinētus liellopus var pārvietot tūlītējai nokaušanai uz kautuvi, kas atrodas ierobežojumu zonā. Pirms nevakcinētu liellopu nosūtīšanas nokaušanai no saimniecībām, kurās veikta vakcinācija, jāievēro septiņu dienu nogaidīšanas periods, izņemot ārkārtas nokaušanas gadījumus.
                  Nevakcinētus pēcnācējus, kas jaunāki par sešiem mēnešiem un dzimuši ciltsmātēm, kas vakcinētas vismaz 28 dienas pirms dzemdībām, un baroti ar to jaunpienu, var pārvietot uz citu saimniecību, kas atrodas ierobežojumu zonā.
               
            
                  5.
               
               
                  Vakcinēto dzīvnieku īpaša reģistrācija
               
               
                  Vakcinācijas informāciju par katru vakcinēto liellopu vietējā kompetentā iestāde ievada īpašā tiešsaistes datubāzē, kas savienota ar centrālo datubāzi, kura izveidota saskaņā ar Eiropas Parlamenta un Padomes Regulu (EK) Nr. 1760/2000 (1). Reģistros ir jānorāda saikne starp vakcinēto ciltsmāti un pēcnācēju.
               
            
                  6.
               
               
                  Citi jautājumi, kas saistīti ar ārkārtas vakcināciju
               
            
                  6.1.
               
               
                  Uzraudzības zona ap vakcinācijas zonu Bulgārijā
               
               
                  Ap 1. punktā minēto vakcinācijas zonu izveido vismaz 10 km uzraudzības zonu, kurā veic pastiprinātu uzraudzību un kurā kompetentā iestāde veic liellopu pārvietošanas kontroli.
                  Liellopus, kas nav vakcinēti pret ND un tiek turēti saimniecībās, kas atrodas uzraudzības zonā ap vakcinācijas zonu, nedrīkst izvest no saimniecības, kamēr nav beidzies vismaz septiņu dienu nogaidīšanas periods pēc vakcinācijas saimniecībās, kuras atrodas vakcinācijas zonā mazāk nekā 10 km attālumā.
               
            
                  6.2.
               
               
                  Laikposms, kurā tiek saglabāti piemērotie pasākumi zonās, kas ir izveidotas saskaņā ar Direktīvas 92/119/EEK 10. pantu un Īstenošanas lēmumu (ES) 2016/645
               
               
                  Vakcinācijas zonā piemērotie pasākumi paliek spēkā, līdz tie tiek atcelti saskaņā ar Direktīvas 92/119/EEK 19. panta 6. punktu.
               
            
                  6.3.
               
               
                  Vakcinācijas kampaņas norise
               
               
                  Vakcināciju veic kompetentās iestādes ierēdnis vai privāts veterinārārsts, kuru norīkojusi un uzrauga kompetentā iestāde.
                  Vispirms jāvakcinē tie liellopi, kas tiek turēti saimniecībās, kuras atrodas aizsargjoslās un uzraudzības zonās, kā arī apgabalos, kas robežojas ar citām dalībvalstīm un Bulgārijas rajoniem, kas ir brīvi no nodulārā dermatīta.
                  Jāveic pasākumi, kas vajadzīgi, lai novērstu iespējamu vīrusa izplatīšanos. Visi vakcīnu atlikumi jānodod vakcīnu sadales punktā, pievienojot rakstisku paziņojumu par vakcinēto liellopu skaitu un izmantoto devu skaitu.
               
            
                  6.4.
               
               
                  Izmantojamā vakcīna
               
               
                  Homologa dzīva novājināta vīrusa vakcīna pret nodulāro dermatītu (Neethling celms), Lumpy Skin Disease Vaccine For Cattle, Onderstepoort Biological Products, Dienvidāfrika.
                  Alternatīvi: dzīva novājināta vīrusa vakcīna pret nodulāro dermatītu (SIS tips), “Lumpyvax”, MSD Animal Health, Intervet, Dienvidāfrika.
                  Vakcīnu izmanto saskaņā ar ražotāja norādījumiem un Direktīvas 2001/82/EK 8. pantu centrālo kompetento iestāžu pārraudzībā.
               
            
                  6.5.
               
               
                  Progresa ziņojumi un nobeiguma ziņojums
               
               
                  Saskaņā ar Direktīvas 92/119/EEK 19. panta 5. punktu progresa ziņojums par ārkārtas vakcinācijas programmas īstenošanu jāiesniedz Komisijai un dalībvalstīm.
                  Saskaņā ar Direktīvas 92/119/EEK 19. panta 5. punktu sīki izstrādāts ziņojums par ārkārtas vakcinācijas programmas pabeigšanu jāiesniedz Komisijai un dalībvalstīm, pirms tiek atcelti šā pielikuma 6.1. un 6.2. punktā minētie ierobežojumi.
               
            
         (1)  Eiropas Parlamenta un Padomes 2000. gada 17. jūlija Regula (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (OV L 204, 11.8.2000., 1. lpp.).
   
   
      III PIELIKUMS
      Īstenošanas lēmuma (ES) 2016/645 pielikumu aizstāj ar šādu:
      
         
            “PIELIKUMS
            
               Bulgārija
            
            Šādi rajoni Bulgārijā:
            
                        —
                     
                     
                        visa Bulgārijas teritorija.”